**Z A P I S N I K**

sa 14. sjednice Općinskog vijeća Općine Tompojevci, održane u prostorijama Ureda Općine Tompojevci, A.G. Matoša 1, Tompojevci, dana 25. ožujka 2019. godine s početkom u 17,00 sati.

**Sjednici su nazočni članovi Općinskog vijeća Općine Tompojevci**

1. Dubravko Martić - predsjednik
2. Zlatko Potočki - potpredsjednik Općinskog vijeća
3. Dejan Ljikar
4. Zdravko Galović
5. Tatjana Penavić
6. Amalija Lovrić
7. Ivan Štefanac
8. Jelena Kovačević
9. Damir Tkalec
10. Tomislav Panenić

**Odsutni:**

1. Danijel Račman - član vijeća

2. Bernadica Sitaš - član vijeća

3. Marko Romić - predsjednik Savjeta mladih

**Osim članova Općinskog vijeća, sjednici su nazočni:**

1. Zdravko Zvonarić – Općinski načelnik
2. Kristina Kujundžić - zamjenica Općinskog načelnika
3. Slavko Ždinjak – zamjenik općinskog načelnika iz reda pripadnika rusinske nacionalne manjine
4. Kata Cvitković – pročelnica JUO
5. Marija Filipović - računovodstveni referent

Predsjednik Općinskog vijeća pozdravlja nazočne, utvrđuje da postoji kvorum za održavanje sjednice (nazočno 10 od 12 vijećnika) i predlaže dnevni red i ujedno njegovu nadopunu s točkama Prijedlog odluke o visini paušalnog poreza po krevetu odnosno po smještajnoj jedinici u kampu na području Općine Tompojevci i prijedlog zaključka o obvezi ishođenja prethodne suglasnosti Općinskog vijeća Općine Tompojevci za zaključivanje aneksa ugovora o dugogodišnjem zakupu, i ugovora o privremenom korištenju poljoprivrednog zemljišta u vlasništvu Republike Hrvatske na području Općine Tompojevci (vijećnici upoznati s nadopunom i materijalom). Predloženi dnevni red:

1. Usvajanje skraćenog zapisnika s prošle sjednice Općinskog vijeća.
2. Izvješće o izvršenju Programa građenja komunalne infrastrukture za 2018. god.
3. Izvješće o izvršenu Programa održavanja komunalne infrastrukture za 2018. godinu.
4. Godišnji izvještaj o izvršenju Proračuna Općine Tompojevci za 2018. god.
5. Prijedlog odluke o raspodjeli rezultata poslovanja za 2018. godinu.
6. Izvješće o izvršenju Programa upravljanja imovinom u vlasništvu Općine Tompojevci za 2018 god.
7. Izvješće o radu Općinskog načelnika za period od 01. srpnja do 31. prosinca 2018. g
8. Izvješće o radu davatelja javne usluge prikupljanja miješanog i biorazgradivog komunalnog otpada - tvrtke Komunalac d.o.o. Vukovar, na području Općine Tompojevci za 2018. godinu
9. Prijedlog Odluke o izmjeni odluke o koeficijentima za obračun plaće službenika i namještenika u Jedinstvenom upravnom odjelu Općine Tompojevci.
10. Prijedlog Odluke o ispravku Odluke o Izmjenama i dopunama Programa utroška sredstava ostvarenih od prodaje, zakupa i dugogodišnjeg zakupa poljoprivrednog zemljišta u vl. RH.
11. Prijedlog kandidata za suce porotnike Općinskog suda u Vukovaru.
12. Prijedlog kandidata za suce porotnike Županijskog suda u Vukovaru.
13. Informacija o potrebi zapošljavanja komunalnog ili poljoprivrednog redara.
14. Prijedlog odluke o visini paušalnog poreza po krevetu odnosno po smještajnoj jedinici u kampu na području Općine Tompojevci
15. Prijedlog zaključka o obvezi ishođenja prethodne suglasnosti Općinskog vijeća Općine Tompojevci za zaključivanje aneksa ugovora o dugogodišnjem zakupu i ugovora o privremenom korištenju poljoprivrednog zemljišta u vlasništvu Republike Hrvatske na području Općine Tompojevci.
16. Različito.

Tomislav Panenić - pita da li je predstavnik Komunalca ovdje. Općinski načelnik ga je ispričao, zbog sistematskog pregleda nije u mogućnosti doći, pa će on biti izvjestitelj pod tom točkom.

Kako više nije bilo nadopune niti primjedbi na dnevni red, predsjedavajući daje predloženi dnevni red na glasanje.

Dnevni red s nadopunom jednoglasno prihvaćen.

**Točka 1.**

*Usvajanje skraćenog zapisnika s prošle sjednice Općinskog vijeća*

Predsjednik vijeća dao je na raspravu i usvajanje Zapisnik s prošle sjednice Općinskog vijeća.

**Zapisnik bez rasprave usvojen jednoglasno ( 10 glasova „ZA“).**

**Točka 2.**

*Izvješće o izvršenju Programa građenja*

*komunalne infrastrukture za 2018. godinu*

Pr**e**dsjednik Općinskog vijeća daje riječ Kati Cvitković.

Kata Cvitković – U izvješću o ostvarenju godišnjeg Programa građenja komunalne infrastrukture za 2018. godinu iskazani su iznosi planiranih i ostvarenih troškova u 2018. godini, te izvori financiranja (pročitani su svi troškovi i obrazloženi).

Općinsko vijeće, je bez rasprave, jednoglasno sa 10 glasova „ZA“ donijelo:

**Odluku o prihvaćanju Izvješća o izvršenju Programa gradnje objekata i uređaja**

**komunalne infrastrukture za 2018. godinu**

**Točka 3.**

*Izvješće o izvršenu Programa*

*održavanja komunalne infrastrukture za 2018. godinu*

Pr**e**dsjednik Općinskog vijeća daje riječ Kati Cvitković.

Kata Cvitković –U Izvješću o ostvarenju godišnjeg Programa održavanja komunalne infrastrukture za 2018. godinu iskazani su iznosi planiranih i ostvarenih troškova u 2018. godini, te izvori financiranja (pročitani su svi troškovi i obrazloženi).

Općinsko vijeće, je bez rasprave, jednoglasno sa 10 glasova „ZA“ donijelo:

**Odluku o prihvaćanju Izvješća o izvršenju Programa održavanja**

**komunalne infrastrukture za 2018. godinu**

**Točka 4.**

*Godišnji izvještaja o izvršenju*

*Proračuna Općine Tompojevci za 2018. god****.***

Pr**e**dsjednik Općinskog vijeća daje riječ Mariji Filipović.

Marija Filipović - u Godišnjem izvještaju utvrđeni su prihodi u iznosu od 4.891.100,87 kn , odnosno 88,25% od planiranog. Prihodi se odnose na prihode poslovanja i prihode od nefinancijske imovine. Ukupno ostvareni rashodi iznose 5.341.535,84 kn, odnosno 86,85 % od planiranih. Oni se odnose na rashode poslovanja i rashode za nabavu nefinancijske imovine. Svi prihodi i rashodi prikazani su u tabelama po ekonomskoj klasifikaciji, izvorima financiranja i rashodi po funkcijskoj klasifikaciji. Rashodi su detaljno prikazani u posebnom dijelu proračuna gdje je vidljivo na što se sve odnose u kolikom iznosu i koliki je postotak izvršenja. S 31.12.2018. utvrđen je manjak prihoda od 450.434,97 kn koji je pokriven iz raspoloživih sredstava iz prethodnih godina koja su iznosila 3.700.051,83 kn tako da sada raspoloživ višak iznosi 3.249.616,86 kn.

Otvorena rasprava.

Tomislav Panenić - koliko smo dobili sredstava za izravnanje i koliko je to mjesečno.

Marija Filipović - oko 2.500.000,00 kn, a mjesečnu analizu nisam pravila.

Općinsko vijeće je jednoglasno sa 10 glasova „ZA“ donijelo:

**Odluku o usvajanju godišnjeg izvještaja o izvršenju**

**Proračuna Općine Tompojevci za 2018. god.**

**Točka 5.**

*Prijedlog Odluke o raspodjeli rezultata poslovanja za 2018. godinu*

Pr**e**dsjednik Općinskog vijeća daje riječ Mariji Filipović.

Marija Filipović- ovom odlukom obavlja se raspodjela rezultata poslovanja za 2018. godinu. Vidljivo je da je ostvaren višak prihoda poslovanja u iznosu od 1.199.090,33 kn. Također je prikazan manjak prihoda od nefinancijske imovine u iznosu od 1.649.525,30 kuna, to znači da smo od nefinancijske imovine ubrali 178.141,59 kunu, a nabavili imovinu u iznosu od 1.827.666,89 kuna i tu razliku smo pokrili iz gore navedenog viška poslovanja i raspoloživih sredstava iz prethodne godine u iznosu od 450.434,97 kn. . Preostala raspoloživa sredstva iz prethodnih godina u iznosu od 3.249.616,86 kuna rasporediti će se za rashode u plan prvih izmjena i dopuna Proračuna Općine Tompojevci za 2019. godinu.

Općinsko vijeće je jednoglasno sa 10 glasova „ZA“ usvojilo:

**Odluku o raspodjeli rezultata poslovanja za 2018. godinu**

**Točka 6.**

*Izvješće o izvršenju Programa upravljanja imovinom u vlasništvu Općine Tompojevci za 2018 god.*

Pr**e**dsjednik Općinskog vijeća daje riječ Kati Cvitković.

Kata Cvitković - Plan upravljanja imovinom za 2018. godine Općinski načelnik donio je 17.10.2017. godine. Navedenim Planom propisano je da Općinski načelnik izvještava Općinsko vijeće o provedbi Plana do 31. ožujka tekuće godine za prethodnu godinu. Potom je pojašnjeno sve što je planirano i ostvareno u 2018. godini u vezi upravljanja stanovima, kućama, poslovnim prostorima i zemljištem; rješavanje imovinsko pravnih odnosa, tekućeg i investicijskog održavanja objekata u vlasništvu Općine, kao i postupci vezani uz savjetovanja sa zainteresiranom javnošću i pravo na pristup informacijama koje se tiču upravljanja i raspolaganja imovinom u vlasništvu općine Tompojevci.

Općinsko vijeće je jednoglasno sa 10 glasova „ZA“ donijelo:

**Odluku o prihvaćanju Izvješća o izvršenju Programa upravljanja imovinom u vlasništvu Općine Tompojevci za 2018 god.**

**Točka 7.**

*Izvješće o radu Općinskog načelnika*

*za period od 01. srpnja do 31.prosinca 2017. god.*

Pr**e**dsjednik Općinskog vijeća daje riječ Općinskom načelniku.

Općinski načelnik - dva puta u godini načelnik podnosi izvješće o svom radu. Kroz ovo izvješće prikazano je što se radilo u periodu od 01.07. - 31.12.2018. g. Potom je upoznao vijećnike sa sadržajem izvješća i stavio naglasak na neke aktivnosti koje su provedene u 2018. godini.

Tomislav Panenić - treba tražiti Izvješće od LAG-a i TINTL-a.

Općinsko vijeće je jednoglasno sa 10 glasova „ZA“ donijelo

**Odluku o prihvaćanju Izvješća o radu Općinskog načelnika**

**za period od 01. srpnja do 31. prosinca 2018. god.**

**Točka 8.**

*Izvješće o radu davatelja javne usluge prikupljanja miješanog i biorazgradivog komunalnog otpada - tvrtke Komunalac d.o.o. Vukovar, na području Općine Tompojevci za 2018. godinu*

Pr**e**dsjednik Općinskog vijeća daje riječ Općinskom načelniku.

Općinski načelnik - ispričao se direktor Komunalca što nije u mogućnosti doći na sjednicu ( ima sistematski pregled). U ovom izvješću prikazane su sve količine prikupljenog otpada uključujući i reciklažno dvorište (Komunalac poslao dodatno pojašnjenje o prikupljenim količinama sa zelenih otoka). Komunalac d.o.o. ima u planu održati edukacije u 2019. godini.

Otvorena rasprava.

Damir Tkalec - tiskani letak treba biti na većem papiru i ilustriran u slikama.

Ivan Štefanac - kad su bili na sjednici Općinskog vijeća obećali su da će doći u svako selo i napraviti edukaciju.

Općinsko vijeće je jednoglasno sa 10 glasova „ZA“ donijelo

**Odluku o prihvaćanju Izvješća o *radu davatelja javne usluge prikupljanja miješanog i biorazgradivog komunalnog otpada - tvrtke Komunalac d.o.o. Vukovar, na području Općine Tompojevci za 2018. godinu***

**Točka 9.**

*Prijedlog Odluke o izmjeni odluke o koeficijentima za obračun plaće službenika i namještenika u Jedinstvenom upravnom odjelu Općine Tompojevci*

Pr**e**dsjednik Općinskog vijeća daje riječ Kati Cvitković.

Kata Cvitković - upoznala vijećnike s prijedlogom izmjene odluke, odnosno s razlogom povećanja koeficijenata.

Tomislav Panenić - predlaže da se pod rednim brojem 4, naziv radnog mjesta komunalni redar zamjeni s nazivom komunalni i poljoprivredni redar.

Kata Cvitković - pojašnjava da su nazivi radnih mjesta određeni u sistematizaciji radnih mjesta, i da se u ovoj odluci određuju koeficijenti za ta radna mjesta.

Otvorena rasprava.

Općinski načelnik - obrazlaže potrebu upošljavanja komunalnog redara, a Tomislav Panenić potrebu upošljavanja jedne osobe koja će obavljati poslove i komunalnog i poljoprivrednog redara, zato je i predložio naziv takvog radnog mjesta.

Kata Cvitković - ukoliko se želi uposliti osoba s takvim opisom posla, onda se mora mijenjati sistematizacija radnih mjesta. Dok se to ne riješi Tomislav Panenić predlaže da se ova odluka skine s dnevnog reda, a Općinsko vijeće je to i usvojilo s 8 glasova ZA, 1 protiv ( Tatjana Penavić) i 1 suzdržan( Ivan Štefanac).

**Točka 10.**

*Prijedlog Odluke o ispravku Odluke o Izmjenama i dopunama Programa utroška sredstava ostvarenih od prodaje, zakupa i dugogodišnjeg zakupa poljoprivrednog zemljišta u vlasništvu RH za 2018. god.*

Pr**e**dsjednik Općinskog vijeća daje riječ Kati Cvitković.

Kata Cvitković - u provedbi nadzora zakonitosti akata, od strane Ureda državne uprave u VSŽ, Služba za opće poslove, spornom je utvrđena *Odluke o Izmjenama i dopunama Programa utroška sredstava ostvarenih od prodaje, zakupa i dugogodišnjeg zakupa poljoprivrednog zemljišta u vlasništvu RH za 2018. god, koja se poziva na nevažeći podzakonski propis*, te je potrebno otkloniti uočeni nedostatak i uskladiti ovaj akt sukladno navodima iz Upute. Stoga se predlaže ispravak odluke, na način da se uvod navedene odluke zamjeni novim uvodom u kojem će se navesti važeći propis ( dodatno pojašnjeno).

Općinsko vijeće, je bez rasprave, jednoglasno sa 10 glasova „ZA“ donijelo:

**Odluku o ispravku Odluke o Izmjenama i dopunama Programa utroška sredstava ostvarenih od prodaje, zakupa i dugogodišnjeg zakupa poljoprivrednog zemljišta u vlasništvu RH za 2018. god**

**Točka 11.**

Prijedlog kandidata za suce porotnike Općinskog suda u Vukovaru.

Predsjednik OV daje riječ Općinskom načelniku

Općinski načelnik - na zahtjev Županijske skupštine trebamo dostaviti prijedlog kandidata za suce porotnike Općinskog suda u Vukovaru za ostale kaznene predmete. Prije dostave prijedloga bilo je potrebno kontaktirati osobe i zatražiti njihovu suglasnost. Tri osobe su dale suglasnost za obavljanje dužnosti suca porotnika i to: Boris Bučko iz Mikluševaca, Miroslav Čulig iz Tompojevaca i Mirna Naletina iz Berka.

Kako nije bilo više prijedloga predsjedavajući daje prijedlog na glasovanje, te je jednoglasno donijet

**Zaključak o prijedlogu**

**kandidata za suce porotnike Općinskog suda u Vukovaru za ostale kaznene predmete**

**Točka 12.**

Prijedlog kandidata za suce porotnike Županijskog suda u Vukovaru

Predsjednik OV daje riječ Općinskom načelniku.

Općinski načelnik – na temelju dopisa Županijske skupština Vukovarsko-srijemske županije, Općinsko vijeće treba predložiti kandidata za suca porotnika Županijskog suda u Vukovaru za ostale kaznene predmete. Predlaže za suca porotnika Valentinu Kalac iz Tompojevaca ( potpisala svoju suglasnost).

Kako nije bilo više prijedloga predsjedavajući daje prijedlog na glasovanje, te je jednoglasno donijet

**Zaključak o prijedlogu**

**kandidata za suca porotnika Županjskog suda u Vukovaru za ostale kaznene predmete**

**Točka 13.**

*Informacija o potrebi zapošljavanja komunalnog ili poljoprivrednog redara*

Općinski načelnik je upoznao vijećnike o potrebi upošljavanja komunalnog redara pod točkom 9, prije njenog skidanja s točke dnevnog reda. Vijećnici primili na znanje informaciju.

**Točka 14.**

*Prijedlog odluke o visini paušalnog poreza po krevetu odnosno po smještajnoj jedinici u kampu na području Općine Tompojevci*

Pr**e**dsjednik Općinskog vijeća daje riječ Kati Cvitković.

Kata Cvitković - u provedbi nadzora zakonitosti akata, od strane Ureda državne uprave u VSŽ, Služba za opće poslove, spornim je utvrđeno održavanje 13. telefonske sjednice Općinskog vijeća održane dana 28. siječnja 2019. i donošenje odluke o visini paušalnog poreza po krevetu odnosno po smještajnoj jedinici u kampu na području Općine Tompojevci, te je potrebno otkloniti uočeni nedostatak i uskladiti ovaj akt sukladno navodima iz Upute. *S*toga se predlaže donošenje nove odluke o visini paušalnog poreza po krevetu odnosno po smještajnoj jedinici u kampu na području Općine Tompojevci (potvrđivanje starog prijedloga - 150,00 kn po krevetu odnosno po smještajnoj jedinici u kampu), a Odluku donesenu na telefonskoj sjednici staviti van snage (članak 4. Odluke).

Općinsko vijeće, je bez rasprave, jednoglasno sa 10 glasova „ZA“ donijelo:

**Odluku o visini paušalnog poreza po krevetu odnosno po smještajnoj jedinici u kampu na području** **Općine Tompojevci**

**Točka 15.**

*Prijedlog zaključka o obvezi ishođenja prethodne suglasnosti Općinskog vijeća Općine Tompojevci za zaključivanje aneksa ugovora o dugogodišnjem zakupu i privremenom korištenju poljoprivrednog zemljišta u vlasništvu Republike Hrvatske na području Općine Tompojevci*

Predsjednik Općinskog vijeća - na temelju zaprimljenih zahtjeva za prijenos ugovora o dugogodišnjem zakupu i privremenom korištenju poljoprivrednog zemljišta u vlasništvu RH sa VUPIK d.d. Vukovar na VUPIK plus d.o.o. , predlaže se donošenje zaključka o obvezi ishođenja prethodne suglasnosti Općinskog vijeća Općine Tompojevci za zaključivanje aneksa ugovora o dugogodišnjem zakupu i privremenom korištenju poljoprivrednog zemljišta u vlasništvu RH.

Općinski načelnik upoznaje vijećnike sa sadržajem podnijetih zahtjeva.

Tomislav Panenić - upoznao vijećnike s ovom problematikom budući da je on predsjednik Saborskog odbora za poljoprivredu i mišljenja je da se ovaj zaključak treba donijeti kako bi se dala podrška i vremena Općinskom načelniku u rješavanju ovoga slučaja. U raspravu se uključuje Zdravko Galović, Damir Tkalec i Zlatko Potočki.

Općinsko vijeće je jednoglasno sa 10 glasova „ZA“ donijelo:

**Zaključka o obvezi ishođenja prethodne suglasnosti Općinskog vijeća Općine Tompojevci za zaključivanje aneksa ugovora o dugogodišnjem zakupu i privremenom korištenju poljoprivrednog zemljišta u vlasništvu Republike Hrvatske na području Općine Tompojevci**

**Točka 16.**

*Različito*

Općinski načelnik - upoznao vijećnike s prijavljenim i odobrenom projektima. Započeo projekt bušenja plina u Berku. Za javne radove biti će problem upošljavanja, nema osoba. Započeli radovi na izgradnji parkirališta ispred općinske zgrade. Dobili besplatan priključak plina za tu zgradu.

Zdravko Galović - završava se taj dio centra , pa da nam ne ostanu ti prijelazi nepopravljeni.

Općinski načelnik - to će sve biti odrađeno u sklopu projekta.

Tatjana Penavić - šta je sa ritom u Berku, da li se zna jel to dobio Luka Mitrović ( on tako kaže) i nadalje pojašnjava što je sve čula u vezi toga.

Općinski načelnik pojasnio što je on sve o tome i od koga čuo, ali općina nije dobila nikakav pisani trag. Dubravko Martić potvrđuje da je to Luka Mitrović dobio na natječaju od Hrvatskih voda ( reći će mu da dostavi papir u Općinu kako bi se znale granice).

Tatjana Penavić - dokle je stiglo snimanje fila o Berku.

Općinski načelnik - dogovoreno s Ivankovićem da se napravi radni sastanak i da svi sudionici budu upoznati što se napravilo.

Zapisnik vodila Predsjednik Općinskog vijeća

Kata Cvitković Dubravko Martić